gradient
Gradient er et matematisk begreb, der i hvert punkt angiver, hvor meget og i hvilken retning en differentiabel funktion \(f\) vokser kraftigst. Gradienten, der betegnes \(\nabla f\), hvor \(\nabla\) benævnes nabla, er en vektor, der i tre dimensioner har komponenterne (\(\partial f/\partial x, \partial f/\partial y, \partial f/ \partial z\)).
Angiver \(f\) således temperaturen, peger gradienten i den retning, hvor temperaturen stiger mest, mens længden af gradienten angiver, hvor kraftigt temperaturen stiger i denne retning.
Gradienten er vinkelret på niveaufladerne for funktionen.